འདོད་ཡོན་མཆོད་པའི་རྫས་སུ་འབུལ་བ་ཇི་ལྟར་འགྱུར་ཞེ་ན་རང་རེ་འདོད་ཁམས་སུ་སྐྱེས་པའི་འགྲོ་བ་མིའི་རིགས་འདིས་སེམས་ཀྱི་རྒྱུད་དག་པར་སྦྱངས་བ་བྱ་ཕྱིར་འདོད་ཡོན་མཆོད་པའི་རྫས་སུ་འབུལ་རུང་བ་མདོ་རྒྱུད་བསྟན་བཅོས་རྣམས་ལས་གསུང་སྟེ།དེ་ཡང་ཐོག་མར་རྟེན་ཁྱད་པར་ཅན་གང་ཡང་རུང་བའི་མདུན་དུ།དོན་དམ་པར་ཆོས་སྐུ་གདོད་ནས་སྐྱེ་བ་མེད་པའི་ཀློང་དུ།ཀུན་རྫོབ་རྟེན་འབྲེལ་གྱི་སྣང་བ་གཟུགས་སྐུའི་བཀོད་པ་མཚན་དང་དཔེ་བྱད་ཀྱིས་བརྒྱན་པ་གདུལ་བྱའི་སྣང་ངོར་ཆུ་ཟླ་ལྟར་འགག་མེད་དུ་འཆར་བ་མཚོན་བྱེད་དུ་མེ་ལོང་གཟུགས་ཀྱི་མཆོད་པའི་རྗས་སུ་རྒྱལ་བའི་སྐུ་ལ་འབུལ་བ།རྒྱལ་བ་རྫོགས་པའི་སངས་རྒྱས་བཅོམ་ལྡན་འདས་ཀྱིས་ཐོག་མཐའ་བར་གསུམ་དུ་འགག་པ་མེད་པའི་གསུངས་དབྱངས་ཡན་ལག་དྲུག་ཅུའི་ཆོས་ཀྱི་འཁོར་ལོ་བླ་ན་མེད་པར་བསྐོར་ནས་གདུལ་བྱའི་རྒྱུད་སྨིན་ཅིང་གྲོལ་བར་མཛད་པར་མཚོན་བྱེད་དུ་དུང་དཀར་པོ་གཡས་སུ་འཁྱིལ་བ་སྒྲ་ཡི་མཆོད་རྫས་སུ་རྒྱལ་བའི་གསུང་ལ་འབུལ་བ།རྒྱལ་བའི་ཐུགས་ལ་གཟུང་འཛིན་དང་རྣམ་རྟོག་རང་མཚན་གྱི་དྲི་མ་ཡོངས་སུ་དག་ཅིང་དུས་གསུམ་དང་སྔོན་དང་ཕྱི་མའི་མཐའ་སོགས་ཇི་ལྟར་བ་དང་ཇི་སྙེད་ཀྱི་ཤེས་བྱའི་ཆོས་ཐམས་ཅད་ཐོགས་པ་མེད་པར་མཁྱེན་པའི་ཐུགས་མཚོན་བྱེད་དུ་མཆོད་རྫས་སུ་དྲི་བཟང་གིས་སྦྱངས་བའི་ཆུ་རྣམ་དག་རྒྱལ་བའི་ཐུགས་ལ་འབུལ་བ།ཐབས་བསོད་ནམས་ཀྱི་ཚོགས་དང་ཤེས་རབ་ཡེ་ཤེས་ཀྱི་ཚོགས་གཉིས་ཡོངས་སུ་རྫོགས་པའི་ཕྱོགས་བཅུའི་དུས་གསུམ་གྱི་དེ་བཞིན་གཤེགས་པ་རྒྱལ་བ་རྫོགས་པའི་སངས་རྒྱས་བཅོམ་ལྡན་འདས་རྣམས་ཀྱི་མཚན་དཔེའི་ཆ་ཤས་ལྗགས་སྲབ་པ་དང་གཉེན་པ་དམར་བའི་ཁྱད་པར་གསུམ་དང་ལྡན་པར་ཡིད་དུ་འོང་བའི་ཞལ་ཟས་རོ་ཡི་མཆོད་པའི་རྫས་སུ་ལྗགས་ལ་འབུལ་བ།ཕྱོགས་བཅུ་ན་བཞུགས་པའི་བླ་མ་ཡི་དམ་སངས་རྒྱས་བྱང་ཆུབ་སེམས་པ་རྣམས་ལ་ཤིན་ཏུ་འཇམ་ཞིང་གཉེན་ལ་འཁྲིལ་བའི་རེག་བྱའི་ཁྱད་པར་དང་ལྡན་པར་དར་ཟབ་ལྷ་ཡི་ན་བཟའ་སྐུ་ལ་རེག་བྱའི་མཆོད་པའི་རྫས་སུ་འབུལ་བའོ།།